ഡല്ഹിയ്ക്കെതിരായ ആവേശവിജയം, ഐ പി എല്ലില് 100 വിജയം നേടുന്ന നാലാമത്തെ ടീമായി ആര് സി ബി ഡല്ഹി ക്യാപിറ്റല്സിനെതിരെ നേടിയ ആവേശവിജയത്തോടെ ഐ പി എല്ലില് 100 വിജയം നേടി റോയല് ചലഞ്ചേഴ്സ്. ടൂര്ണമെന്റ് ചരിത്രത്തില് 100 വിജയം നേടുന്ന നാലാമത്തെ ടീമാണ് ആര് സി ബി. മത്സരത്തില് ഡല്ഹി ക്യാപിറ്റല്സ് ഉയര്ത്തിയ 165 റണ്സിന്റെ വിജയലക്ഷ്യം മൂന്ന് വിക്കറ്റ് നഷ്ട്ടത്തില് അവസാന പന്തിലാണ് ആര് സി ബി മറികടന്നത്. Picture Source : IPL അവസാന പന്തില് 5 റണ്സ് വേണമെന്നിരിക്കെ ആവേശ് ഖാനെതിരെ സിക്സ് പറത്തിയ ശ്രീകര് ഭരതാണ് ആര് സി ബിയെ ആവേശവിജയത്തിലെത്തിച്ചത്. ഭരത് 52 പന്തില് 3 ഫോറും 4 സിക്സുമടക്കം 78 റണ്സ് നേടിയപ്പോള് ഗ്ലെന് മാക്സ്വെല് 33 പന്തില് പുറത്താകാതെ 51 റണ്സ് നേടി. നാലാം വിക്കറ്റില് 111 റണ്സ് നേടിയ ഇരുവരുടെയും കൂട്ടുകെട്ടാണ് ആര് സി ബിയ്ക്ക് വിജയം സമ്മാനിച്ചത്. Picture Source : IPL മുംബൈ ഇന്ത്യന്സ്, ചെന്നൈ സൂപ്പര് കിങ്സ്, കൊല്ക്കത്ത നൈറ്റ് റൈഡേഴ്സ് എന്നീ ടീമുകള്ക്ക് ശേഷം ഐ പി എല്ലില് 100 വിജയം നേടുന്ന ടീമാണ് ആര് സി ബി. 127 മത്സരങ്ങള് വിജയിച്ചിട്ടുള്ള മുംബൈ ഇന്ത്യന്സാണ് ഐ പി എല്ലില് ഏറ്റവും കൂടുതല് മത്സരങ്ങളില് വിജയിച്ചിട്ടുള്ളത്. Picture Source : IPL ചെന്നൈ സൂപ്പര് കിങ്സ് ഇതുവരെ 115 മത്സരങ്ങളില് വിജയിച്ചപ്പോള് കൊല്ക്കത്ത നൈറ്റ് റൈഡേഴ്സ് 106 മത്സരങ്ങളില് വിജയം നേടിയിട്ടുണ്ട്. മത്സരത്തില് ഏഴ് വിക്കറ്റിന് വിജയിച്ചുവെങ്കിലും പോയിന്റ് ടേബിളില് ചെന്നൈ സൂപ്പര് കിങ്സിനെ പിന്നിലാക്കാന് ആര് സി ബിയ്ക്ക് സാധിച്ചില്ല. ഇതോടെ ഒക്ടോബര് 11 ന് ഷാര്ജയില് നടക്കുന്ന എലിമിനേറ്ററില് നാലാം സ്ഥാനക്കാരായി പ്ലേയോഫിലെത്തിയ കൊല്ക്കത്ത നൈറ്റ് റൈഡേഴ്സിനെ ആര് സി ബി നേരിടും. ഒക്ടോബര് ഒന്നിന് ദുബായില് നടക്കുന്ന ആദ്യ ക്വാളിഫയറില് ഡല്ഹി ക്യാപിറ്റല്സും ചെന്നൈ സൂപ്പര് കിങ്സും തമ്മില് ഏറ്റുമുട്ടും. Picture Source : IPL സീസണില് 14 മത്സരങ്ങളില് 498 റണ്സ് നേടിയ ഓസ്ട്രേലിയന് താരം ഗ്ലെന് മാക്സ്വെല്ലാണ് ടീമിന് വേണ്ടി ഏറ്റവും കൂടുതല് റണ്സ് നേടിയത്. 14 മത്സരങ്ങളില് നിന്നും 30 വിക്കറ്റ് നേടിയ ഹര്ഷല് പട്ടേലാണ് ടീമിന് വേണ്ടിയും ഒപ്പം ടൂര്ണമെന്റിലും ഏറ്റവും കൂടുതല് വിക്കറ്റുകള് നേടിയിട്ടുള്ളത്. ക്യാപ്റ്റന് വിരാട് കോഹ്ലിയും എ ബി ഡിവില്ലിയേഴ്സും ഇതുവരെ മികവ് പുറത്തെടുത്തിട്ടില്ലയെന്നതാണ് ഒരുപക്ഷെ ആര് സി ബിയെ സംബന്ധിച്ച് ആശങ്കയും ഒപ്പം പ്രതീക്ഷയും നല്കുന്നത്. ഇനിയുള്ള മത്സരങ്ങളില് ഇരുവരും കൂടെ ഫോമിലെത്തിയാല് ആദ്യ കിരീടമെന്ന സ്വപ്നം ആര് സി ബിയ്ക്ക് യാഥാര്ത്ഥ്യമാക്കാം. Picture Source : IPL